Anno Domini millesimo ducentesimo septuagesimo tertio statuta sunt haec apud Cistercium in Capitulo generali. 1.  In primis, quoniam super VII psalmis singulis sextis feriis per Ordinem pro statu sanctae Ecclesiae dicendis, per diversas Ordinis abbatias diversimode tenebatur, volens Capitulum generale, quod uniformitas in omnibus et per omnia per Ordinem observetur, ordinat et diffinit quod dicti VII psalmi per claustrum processionaliter dicantur in procedendo, omissis omnibus ad processionem pertinentibus, excepta sola cruce, quae ut moris est praeferatur ; et si abbas praesens fuerit, non deferat baculum pastoralem. Responsorio *Aspice Domine*, et collecta praetermissis. 2.  Quoniam propter multiplicitatem anniversariorum personis pluribus a Capitulo generali concessorum, Ordo multipliciter oneratur, statuit et ordinat Capitulum generale ut in qualibet abbatia Ordinis singulis mensibus unum anniversarium celebretur die vel hebdomada qua abbas quilibet in domo propria viderit oportere ; et praeferatur in eodem anniversario quaecumque persona quam abbas quilibet voluerit, adiunctis personis aliis quibus anniversarium ab Ordine est concessum, et celebrent qui voluerint, antiqua ordinatione de quatuor praecipuis anniversariis observata, et si aliqua anniversaria concessa fuerint, istis adiungantur. 3.  Item, super nuncupatione abbatiae de Lanterna quae alio nomine Vallium nuncupatur, declarat Capitulum generale quod illud nomen sortiatur perpetuo, quo in tabula Cistercii nominatur. 4.  Quoniam ad aures devenit Capituli generalis clamosa insinuatio super receptione novitiorum indiscreta, videlicet quod quidam plures, quidam pauciores recipiunt, quidam insufficientis scientiae et aetatis, propter quod bona fama Ordinis in aliquibus denigratur, et rigor antiquus non modicum enervatur, statuit et ordinat Capitulum generale ut patres abbates seu visitatores, auctoritate Capituli generalis, taxent in suis visitationibus numerum personarum secundum abbatiarum facultatem, et tales recipiantur qui sint idonei et probati in litteratura competenti, et aetatis legitimae secundum quod fuit alias diffinitum. 5.  Item, statuit et ordinat Capitulum generale ut Henricus de Agnis fugitivus propter suam maximam contumaciam excommunicatus per provinciam Moguntinam et abbatiis Ordinis, quando fiet sermo in capitulo excommunicatus denuntietur, et alibi ubi decreverit abbas monachi memorati, etiam sententias contra ipsum latas ab abbate suo approbat Capitulum generale. 6.  Item, statuit et ordinat Capitulum generale quod si, auctoritate Capituli generalis, dentur iudices alicui abbati contra alium abbatem super querimonia aliqua seu querela pars quaelibet usque ad finem litis ad expensas tenebitur ; qua finita, tenebitur parti adversae refundere qui in querela succubuerit supradicta. De inquisitoribus autem datis contra personas auctoritate praedicta, sic diffinit et ordinat Capitulum generale, quod ille seu illi contra quos dati fuerint inquisitores praedicti, ad solutionem expensarum teneantur auctoritate Capituli generalis. 7.  Item, cum super solutione illius pecuniae tangentis decimam regis Siciliae, de qua venerabiles patres quatuor primi abbates cum illustri rege Siciliae composuerunt, et super hoc seipsos et domos suas pro se et illis omnibus, quos tangit negotium dictae decimae, obligaverunt ; quia ipsorum curialitati et caritati dignum est modo debito responderi, statuit et ordinat Capitulum generale, ut summam cuilibet a patre abbate impositam usque ad feriam quintam infra octavam Paschae praesentibus abbatibus solvere non omittant ; alioquin illos qui solvere distulerint, ex tunc a die praefixa ipsos excommunicat auctoritate Capituli generalis, et eosdem voluntate atque auctoritate eadem Capituli generalis, patres abbates excommunicatos denuntient, et in ipsorum monasteriis conventus abstineat a divinis ; nihilominus si ipsam pecuniam sub usuris recipi contigerit, dicti abbates, qui ad diem praefixam solvere omiserint, dictas usuras et interesse pariter solvere teneantur. 8.  Item, auctoritate Capituli generalis committitur patribus abbatibus et visitatoribus universis ut in visitationibus suis diligenter ac sollicite inquirant utrum abbates filii seu illi quos visitant tempore debito venerint ad Capitulum generale, et singulis annis super hoc respondeant Capitulo generali. 9.  Cum super illo pessimo et indicibili vitio clamor multiplex et indecens aures Capituli generalis pluries propulsaverit, cupiens idem Capitulum generale super clamore huiusmodi efficaciter consilium apponere, ad honorem Dei et Ordinis honestatem, ordinat et diffinit quod illi diffinitioni supra editae anno Domini MCCLXVI quae sic incipit : Ad detestationem et abolitionem, etc., id addatur : Quod si de cetero aliqua persona Ordinis convicta seu publice confessa fuerit super illo pessimo vitio laborare, ad detestandum illud vitium, eradicandum penitus et omnino extirpandum, ablato ei habitu, ab Ordine penitus evellatur, nec dentur ei litterae tenoris cuiuscumque, et taliter eiecti in quaternione prioris conscribantur, ne eorum factum possit longitudine temporis oblivione deleri. 10.  Item, ne facilitas veniae malevolis occasionem praebeat delinquendi, statuit et ordinat Capitulum generale quod si aliquis de capellanis monialium nostri Ordinis cum moniali vel conversa nostri Ordinis deprehensus fuerit carnaliter deliquisse, ablato ei habitu, ab Ordine penitus expellatur, nec in eadem abbatia vel alibi in Ordine denuo habeat licentiam remanendi. 11.  Auctoritate Capituli generalis committitur abbati Regalis montis, ut duos de monachis suis quos bonos et idoneos cognoverit, ad dominum regem Siciliae transmittat, qui monachi, auctoritate Capituli generalis, de Fossa nova et de Casaemarii abbates secum associantes, de duobus monasteriis quae intendit idem dominus rex de novo fundare, quorum filiationes ad dominum abbatem Regalis montis et abbatem de Oratorio pertinere dicuntur, eidem domino regi consilium impendant, ut consideratis omnibus quae secundum Deum et Ordinem consideranda occurrerint, etiam si dicto domino regi placuerit, conventum introducant auctoritate Capituli generalis. Hoc abbati de Oratorio committitur, si sibi viderit expedire. 12.  Auctoritate Capituli generalis iniungitur de Villari et de Valle Dei et de Valle Sancti Lamberti abbatibus ut ad abbatias monialium in dioecesi Lyornensi constitutas, videlicet de Rotan, de Beregno, de Diste etiam de Onste personaliter accedentes, coniungant et uniant abbatiis de Linstre, de Arqueron et de Hostes, prout melius viderint expedire. Rebelles et contradicentes auctoritate Capituli generalis et totius Ordinis per excommunicationem vel separationem ab Ordine, si necesse fuerit, compellendo. 13.  Super iis quae proposita sunt Capitulo generali de abbatia de Dora in Anglia, quae dicitur in temporalibus deficere, auctoritate Capituli generalis patri abbati, videlicet Morimundensi, conceditur ut per se vel per alium ordinet in dicta abbatia secundum quod viderit expedire. 14.  Item, super iis quae in visitatione Sancti Sulpicii contra abbatem eiusdem loci proposita dicuntur et Capitulo generali relata, statuit et ordinat Capitulum generale quod dictus abbas, infra Nativitatem Domini, eadem quibus agitur monasterio suo ex integro restituat, ita ut dicta domus eius super praemissis penitus indemnis habeatur ex tunc, nisi cesserit, absolvit eum Capitulum generale, et eius pater abbas depositum eumdem denuntiet auctoritate Capituli generalis a regimine abbatiae. 15.  Ut parcatur laboribus et expensis, et confusio multitudinis evitetur, statuit et ordinat Capitulum generale ne aliquis abbas vadat ad Curiam, seu mittat monachum vel conversum tempore Concilii generalis. Iniungitur etiam omnibus personis ibidem existentibus, ut ad propria revertantur tempore dicti Concilii inchoante, nisi Concilio generali debeat interesse. 16.  Monachi vel conversi qui violenter abstulerunt abbati suo de Aqua frigida in Lombardia sigillum suum, tamquam conspiratores puniantur auctoritate Capituli generalis, et hoc ipsum pater abbas viriliter exsequatur, auxilio et consilio Commensis episcopi ad hoc, si necesse fuerit, invocato ; cui super hoc scribit Capitulum generale. 17.  Auctoritate Capituli generalis iniungitur abbati Salvaniensis ut ad capitulum Ruthense personaliter accedat, et eidem capitulo competenter satisfaciat si *laesionem* aliquam intulit modo aliquo dicto capitulo. 18.  Petitio abbatis de Charreto de dispergendo conventum suum per Lombardiam, exauditur. 19.  Super querela de Tribus fontibus et de Castellione abbatum contra abbatem de Ripatorio statuit et ordinat Capitulum generale quod illa pecunia, quam abbas de Ripatorio debebat Simoni Piete pro qua fideiussores erant praedicti abbates de Tribus fontibus et de Castellione, tradat dictus abbas de Ripatorio dictis fideiussoribus in octava sancti Andreae dictam pecuniam cum ipse recognoverit, profitendo coram Diffinitoribus quod praedicta pecunia pro maiori parte penes se habeat, et paratus sit praedictorum Diffinitorum statuto parere in omnibus et etiam voluntatem per omnia adimplere, tali tamen conditione seu pacto quod praedicti fideiussores apud praedictum Simonem creditorem dictum abbatem de Ripatorio illaesum reddant pariter et indemnem. 20.  Conceditur etiam abbati de Moris quod grangiam suam, de qua mentio facta est in Diffinitorum praesentia, distrahat ita tamen quod illa pecunia praedicti fideiussores, *scilicet* de Tribus fontibus et de Castellione et de Monasterio in Argona abbates liberentur infra festum sancti Ioannis Baptistae. 21.  Cum anno praeterito ad aures Capituli generalis nobilis domina Iurith querelam induxerit super abscisione capitis matris suae iam defunctae, quod a quibusdam monialibus abscissum fuisse dicatur, et auctoritate eiusdem Capituli eisdem iniunctum fuerit ut caput reddiderint memoratum, quod adhuc facere distulerunt, dicto Capitulo remanentes inobedientes et rebelles. Auctoritate praefati Capituli prohibetur abbati de Asterbarch visitatori earum, et universis nostri Ordinis personis, ne praedictas moniales visitare audeant, quousque caput memoratum reddiderint, cum adhuc nostro Ordini incorporatae non fuerint. 22.  Cum querela aures Capituli generalis pulsaverit super eo quod quidam apostata, quondam niger monachus, grangiam quamdam de Gratia Dei in Burgundia detineat et in eadem mulieres maneant, ut dicitur, in dedecus totius Ordinis et praedictae abbatiae de Gratia Dei non modicum praeiudicium et gravamen, statuit et ordinat Capitulum generale ut praedictus apostata a dicta grangia penitus expellatur, non obstantibus quibuslibet conventionibus seu pactis interpositis inter dictum monasterium et personam aliam seu personas, et hoc praecipitur abbati memorato de Gratia Dei convocato ad hoc, si necesse fuerit, auxilio brachii saecularis. 23.  Super depositione abbatis Sancti Nicolai de Grunehem statuit et ordinat Capitulum generale quod quondam abbas de Sichem, quondam pater suus, licet cesserit, quia examinata causa depositionis quodam dicti abbatis de Grunehem, et quia minus iuste deposuit, tribus diebus sit in levi culpa et licet per depositionem processerit contra eumdem abbatem, considerata tamen sui regiminis novitate et simplici intentione, quod causa fervoris et religionis hoc fecerit, dignum duxit Capitulum generale sibi parcere ut legibus salvatur. Abbates vero de Lapide Sancti Michaelis et de Buc[h], quia assessores fuerunt patris abbatis in memorata depositione, quadraginta diebus sint extra stallum abbatis et sex sextis feriis sint in pane et aqua. Dictus autem abbas Sancti Nicolai depositus restituitur auctoritate Capituli generalis. Abbas vero de Porta in Allemania ipsum restituat et auctoritate Capituli generalis praedicta omnia exsequatur. 24.  Cum dudum in Ordine nostro fuerit ordinatum quod nullus abbas visitaturus processum et maxime debitum visitatoris sui impediat et ad aures devenerit Capituli generalis quod abbas de Alpibus se opposuit et in Diffinitorum praesentia per testimonia idonea sit probatum et multa alia probabiliora Ordini nostro contraria de eodem abbati audiverit idem Capitulum generale, et non valens cum honestate Ordinis praedictum abbatem amplius sustinere, eumdem deponit generale Capitulum in instanti et etiam ipsum excommunicat si Ordini modo aliquo voluerit rebellare, et omnes eidem etiam adhaerentes, et hoc abbas de Stamedio ei denuntiet infra festum beati Michaelis in domo de Alpibus vel alibi ubi viderit expedire. 25.  Item, abbatibus Lemovicensis dioecesis, ne accedant ad episcopales synodos, nisi causa fidei praedicationis, vel etiam si episcopali debeant fungi officio, per Capitulum generale inhibetur. 26.  Cum nonnumquam in relationibus, inquisitionibus et depositionibus vel aliis litterarum generibus quae sub sigillis abbatum Ordinis ad generale Capitulum deportantur manifeste saepius repertae fuerint falsificatae, statuit et ordinat idem Capitulum generale quod quicumque abbas scienter falsum sigillaverit vel per sigillum aliquod falsum renuntiaverit generali Capitulo, deponatur. 27.  Distributionem undecim millium librarum et quingentarum quatuor primis abbatibus a Diffinitoribus impositam approbat Capitulum generale, et eisdem praecipitur ut inviolabiliter observetur. 28.  Committitur auctoritate Capituli generalis de Claromarisco et de Laude abbatibus ut diffinitionem anno praeterito editam a Capitulo generali de situ abbatiae de Acello faciant inviolabiliter observari. 29.  Cum anno praeterito inspectio loci de Lavahort de Claro campo et de Sancto Bernardo abbatibus commissa fuerit auctoritate Capituli generalis, et ipsi minus sufficienter rescripserint Capitulo generali, de Bodelo et de Florido campo abbatibus iterato committitur auctoritate Capituli generalis, qui ad dictum locum personaliter accedentes, consideratis omnibus quae secundum Deum et Ordinem consideranda occurrerint, etiam dictum locum incorporent Ordini si viderint faciendum, et quid inde fecerint renuntient Capitulo generali insequenti. 30.  Inspectio loci quem intendit fundare comitissa Britanniae, de Begar et de Buzeyo abbatibus committitur auctoritate Capituli generalis, qui ad dictum locum personaliter accedentes, consideratis quae secundum Deum et Ordinem consideranda occurrerint, sequenti anno renuntient Capitulo generali. 31.  Auctoritate Capituli generalis committitur domino abbati Claraevallis quod per se vel per alios idoneos, qui ad abbatiam de Hildera personaliter accedant et super destitutione prioris de Esron, quondam abbatis dicti monasterii, et de institutione ipsius abbatis qui nunc est, diligenter inquirant et per depositionem vel alias procedant, secundum quod eisdem videbitur expedire auctoritate Capituli generalis. 32.  Cum frater G. Roberth monachus Grandisylvae contra magistrum Gaufridum clericum domini regis Castellae et etiam, ut videbatur, contra abbatem suum scripserit, abbas suus de Grandisylva iniungat poenitentiam quam voluerit extra domum. 33.  Super conspiratorum quorumdam revocatione de Aurea valle auctoritate Capituli generalis patri abbati, videlicet abbati de Tribus Fontibus, committitur ut de iis faciat secundum quod viderit expedire. 34.  Super depositione abbatis de Suryo in Hybernia seu compulsiva cessione, statuit et ordinat Capitulum generale quod abbas de Kyrie [eleyson] in Hybernia, qui se dicebat habere mandatum Capituli generalis, et non habuerit, cum quasi mandato de [Sancta] Cruce et de Tinterna abbates ad depositionem abbatis de Suryo indebite processerunt, dictus vero abbas de Kyrie [eleyson] si cessit, ultimus omnium sit per annum, et tribus diebus in levi culpa, si vero abbas est depositus ; praefati abbates de Tinterna et de [Sancta] Cruce, quia indebite ad sententiam processerunt, quadraginta diebus sint extra stallum abbatis et decem sextis feriis hoc anno panis et aquae poenitentia puniantur ; abbas vero de Surio, per praedictos abbates depositus seu ad cedendum compulsus, restituitur auctoritate Capituli generalis, et hoc abbati Kedeney, auctoritate Capituli generalis, committitur exsequendum. 35.  Petitio domini Portuensis, qui petit ut monasterium suum Sancti Thomae de Reate in praesenti Capitulo incorporetur Ordini, et monasterii Casae novae filia habetur, et de renovatione litterarum de suo anniversario in Ordine faciendo, exauditur. 36.  Petitio domini regis Castellae, qui petit ut in omnibus festivitatibus quibus fit sermo in capitulo, de eo specialis inter fundatores et amicos fiat commemoratio et uxore eius ac liberis, exauditur. 37.  Item, petitio eiusdem domini regis, de nova militia Ordini nostro incorporanda, cuius paternitas ad monasterium Grandisylvae pertineat, exauditur. 38.  Item, petitio dicti domini regis, ut monachi Mariae de Cartagine possint uti in processionibus cappis de serico, et diebus solemnibus, exauditur. 39.  Item, petitio abbatis de Cupro qui petit semel remanere de Capitulo, exauditur. 40.  Petitio abbatis Sancti Thomae de Venetia qui petit quod possit mittere monachos suos in Cretam et ibidem secundum beati Benedicti regulam vivere valeant et secundum nostri Ordinis disciplinam… 41.  Item, petitio abbatis Escalliarum, qui petit ut possit facere in domo sua anniversarium bonae memoriae domini Guidonis quondam tituli Sancti Laurentii in Lucina presbyteri cardinalis iam defuncti, exauditur. 42.  Item, petitio abbatis de Monte Tyboti, qui petit quod fiat commemoratio in domo sua de sancto Tisboto, exauditur. 43.  Item, petitio abbatis de Forsabornas, qui petit absolvi a susceptione hospitum per triennium, exauditur. 44.  Item, petitio abbatis de Clariana, qui petit ut faciat anniversarium in domo sua patris et matris Pontii canonici de Moceto, si hoc petit de consensu conventus sui, exauditur. 45.  Petitio abbatis de Bella valle qui petit absolvi a susceptione hospitum per triennium exauditur. 46.  Petitio de C[h]armeya et de Sigilleriis abbatum, qui petunt ut possint cantare missam quotidianam pro rege Navarrae et uxore eius defunctis, in domibus suis, exauditur. 47.  Petitio abbatis Sancti Thomae qui petit quod possit facere anniversarium domini de Palmo in domo sua, si petit de voluntate conventus sui, exauditur. 48.  Petitio domini abbatis Claraevallis ut possit habere luminare coram tumba sanctis Malachiae exauditur. 49.  Petitio abbatis de Caladia, qui petit absolvi a susceptione hospitum exauditur. 50.  Petitio episcopi Patracensis ut duo monachi et duo conversi eidem concedantur pro custodia cuiusdam hospitalis, quod de novo construxit, ita ut suspectae mulieres excludantur, exauditur. 51.  Petitio abbatis de Quintiaco, qui petit a susceptione hospitum absolvi per triennium, exauditur. 52.  Petitio abbatis de Caroloco, qui petit absolvi a susceptione hospitum per triennium, exauditur. 53.  Petitio abbatis de Cupro, qui petit quod possit facere festum sancti Medoni in domo sua cum duabus missis, si petit cum consensu domus suae, exauditur. 54.  Petitio abbatis Sancti Mauritii, qui petit absolvi a susceptione hospitum per triennium, exauditur. 55.  Petitio abbatis Septem Fontium, qui petit absolvi a susceptione hospitum per triennium, exauditur. 56.  Querela abbatis de Rosea valle contra abbatem de Arvicampo, de Magio et de Ysionay abbatibus committitur auctoritate Capituli generalis pace vel iudicio terminanda, et quid inde fecerint sequenti anno renuntient Capitulo generali. 57.  Querela abbatis Grandisylvae contra abbatem de… (*locus vacuus*)…, de Calertio et de Bono fonte abbatibus committitur pace vel iudicio terminanda, et quid inde fecerint renuntient sequenti Capitulo generali. 58.  Querela abbatis de Porta Cœli contra abbatissam de… (*locus vacuus*)… de Lucella et Pa[i]ris abbatibus committitur pace vel iudicio terminanda, et quid inde fecerint renuntient sequenti anno Capitulo generali. 59.  Querela abbatis de Thela contra abbatem de Alto Christo, de Monte Sanctae Mariae et Boni montis abbatibus committitur, auctoritate Capituli generalis pace vel iudicio terminanda, et quid inde fecerint renuntient sequenti Capitulo generali. 60.  Querela abbatis de Vauvelleya contra abbatem de Vallye et quosdam abbates Angliae, de Tinterna et de T[h]ama et de Bruer[n]ia abbatibus committitur, auctoritate Capituli generalis pace vel iudicio terminanda, et quid inde fecerint renuntient sequenti anno Capitulo generali. 61.  Querela abbatis Vallis Sancti Lamberti contra abbatem Aureae vallis, abbatis de Signiaco auctoritate Capituli generalis committitur pace vel iudicio terminanda, et quid inde fecerit renuntiet sequenti anno Capitulo generali. 62.  Committitur abbatibus de Camberone et de Claromarisco auctoritate Capituli generalis quod diffinitionem anno praeterito factam contra abbatissam et moniales de Asella diligenter faciant observari, ad hoc, si necesse fuerit, abbatissam et moniales praedictas per censuram ecclesiasticam compellendo. 63.  Petitio abbatis de Aurea valle, qui petit quod possit dispergere conventum suum per triennium, exauditur. 64.  Pro domino duce Hugone Burgundiae hoc anno defuncto fiat anniversarium per Ordinem universum. 65.  Pro domino Papa dicatur collecta *Deus fidelium*, etc. 66.  Pro sanctissimo patre nostro summo pontifice Gregorio, qui petit orationes ab Ordine speciales pro se et pro bono statu Ecclesiae Dei, ut Dominus eidem domino Papae et cardinalibus ceterisque praelatis spiritum praestet consilii in instanti Consilio generali, dicatur una missa de Spiritu Sancto, et alia de beata Virgine a singulis sacerdotibus Ordinis universi, et pro ipso domino Papa dicatur collecta *Deus omnium fidelium pastor*, etc., in missa conventuali singulis diebus in loco competenti, et nomen ipsius domini Papae, videlicet Gregorius, in canone conscribatur. 67.  Pro domino Portuensi cardinali nostri Ordinis promotore et conservatore ut Dominus det sibi gratiam suam et ipsum Ordini nostro conservet, dicatur una missa de Beata Virgine a singulis sacerdotibus Ordinis universi. 68.  Item, pro domino rege Franciae et liberis eius, et pro bono statu regni sui et pro fratribus et sororibus eius dicatur una missa de Spiritu Sancto et alia de beata Virgine et tertia de Sancta Cruce a singulis sacerdotibus Ordinis universi. 69.  Item, pro domina regina Franciae matre eius dicatur una missa de beata Virgine et alia de Spiritu Sancto, in singulis domibus Ordinis universi. 70.  Item, pro domino rege Siciliae et uxore et liberis eius et pro statu terrae suae dicatur una missa de Spiritu Sancto et alia de beata Virgine, in singulis domibus Ordinis universi. 71.  Item, pro rege Castellae et uxore sua et liberis, et pro statu terrae suae, qui tanto affectu et effectu univit sibi Ordinem amplexibus caritatis, et pro magistro Gaufrido, praedicti regis clerico, qui tamdiu ad promotionem Ordinis laboravit, dicatur una missa de Spiritu Sancto, altera de beata Virgine, tertia de Sancta Cruce, in singulis domibus Ordinis universi. 72.  Pro rege Arragoniae et eius liberis dicatur una missa de Spiritu Sancto, in singulis domibus Ordinis universi. 73.  Pro rege Angliae et uxore eius et liberis eorumdem, et pro bono statu terrae suae, dicatur una missa de Spiritu Sancto, in singulis domibus Ordinis universi. 74.  Item, pro duce Burgundiae et matre sua et uxore, et pro bono statu terrae suae dicatur una missa de Spiritu Sancto, et alia de beata Virgine a singulis sacerdotibus Ordinis universi. 75.  Item, pro Cabilonensi, Tholosonensi, Spirensi et Agrinensi episcopis dicatur una missa de Spiritu Sancto, in singulis domibus Ordinis universi. 76.  Item, pro comite Britanniae et uxore eius et liberis eorumdem dicatur una missa de beata Virgine, in singulis domibus Ordinis universi. 77.  Item, pro comitissa Flandriae et eius liberis dicatur una missa de beata Virgine, in singulis domibus Ordinis universi. 78.  Item, pro domino duce Burgundiae hoc anno defuncto fiat anniversarium per Ordinem universum. 79.  Item, pro domino rege Angliae Henrico dicatur una missa pro defunctis in singulis domibus Ordinis universi. 80.  Item, pro magistro Ioanne de Livron quondam canonico Valen[tinensi] defuncto dicatur una missa pro defunctis in singulis domibus Ordinis universi ; huic missae associatur ipse Lausannen[sis] et in aliis suffragiis Ordinis universi, et prior Sancti Stephani de Gravier aliis suffragiis universis. 81.  Auctoritate Capituli generalis iniungitur abbati de Valle regis ut pro duobus monachis sibi missis causa dispersionis et triginta libris suo tempore non solutis, ut dicebatur, in domo sua tribus diebus poenitentiam peragat levis culpae. 